Ես չեմ կարծում, որ Նիկոլ Փաշինյանը չի նկատել, թե ինչպես են այս օրերին առանձին ուժեր ու գործիչներ փորձում խեղաթյուրել ու այլ նպատակների ծառայեցնել շարժումը, կամ, ինչպես Փաշինյանն է ասում` թավշյա հեղափոխությունը: Նաեւ չեմ կարծում, թե ես պետք է նրան բացատրեմ, որ այս շարժման ամենախոցելի տեղը քաղաքական ասելիք ու անելիք չունենալուց զատ նաեւ հնարավոր արտաքին միջամտություններից պաշտպանված չլինելն է: Երբ Նիկոլ Փաշինյանն արհամարհում է այս վտանգը եւ ցուցարարներին տանում է, օրինակ, Իսակովի պողոտայում լենուբոլ փռված ԱՄՆ դեսպանատան առաջ «մերժիր Սերժին» գոռալու, ես դժվարանում եմ հասկանալ նրան, ինչպես չեմ հասկացել նաեւ 2008-ին Ֆրանսիայի եւ Իտալիայի դեսպանատների մոտ տեղափոխված «ինքնաբուխ» հանրահավաքի «նպատակը»: Մենք այսօր ունենք մի Սահմանադրություն, որ անցել է արեւմտյան ամենահեղինակավոր կազմակերպությունների պրիզմայով եւ գրաքննության միջով: Եթե հնարավոր լիներ այդ Սահմանադրությամբ «մերժել Սերժին», ապա նույն այդ ԱՄՆ-ն, Ֆրանսիան կամ մեկ ուրիշը վաղուց մերժած կլինեին: Հիմա ի՞նչ ենք փնտրում ԱՄՆ-ի քթի տակ` Իսակովի պողոտայում, անկարգությո՞ւն, քաշքշո՞ւկ, կրակո՞ց… Արտասահմանից փող ստանալը լավ բան է: Բայց աղբյուրներն ստուգե՞լ եք: Ձեր ցույց տված սփյուռքահայերը, որոնք, որպես կանոն, խոսում են Երրորդ մասի բարբառով, շատ տարբեր են իմ իմացած սփյուռքահայերից: Հայաստանից փախած պատեհապաշտներին մի խառնեք այս շարժմանը, որովհետեւ դա լուրջ չէ, եւ երբեք չի կարելի բացառել, որ դրսի ուժերը հենց նրանց կարող են օգտագործել` դեպի Հայաստան «հարամ» փողեր ուղարկելու համար: